2022 6 30
LT
Europos Sąjungos oficialusis leidinys
C 251/91 2021 m. gruodžio 15 d., trečiadienis
13. pakartoja, kad reikia išardyti politinius ir administracinius ryšius su organizuotu nusikalstamumu taikant aiškias kovos su korupcija priemones ir veiksmingai vykdant baudžiamąjį persekiojimą didelio atgarsio sulaukusiose korupcijos bylose; ragina ES daugiau paramos skirti nuopelnais grindžiamų viešojo administravimo institucijų stiprinimui; yra labai sunerimęs dėl pranešimų apie aukšto lygio politinių veikėjų ir organizuoto nusikalstamumo grupuočių ryšius ir dėl kaltinimų jais, kai teismų sistema yra neveiksminga tokiems pareiškimams nagrinėti; pabrėžia, kad Vakarų Balkanų statybų sektorius yra vienas iš labiausiai organizuoto nusikalstamumo ir korupcijos paveiktų sektorių;
14. yra susirūpinęs dėl to, kad nusikalstamos organizacijos naudojasi COVID-19 pandemija, be kita ko, piktnaudžiaudamos būtiniausios medicinos įrangos tiekimo ir paslaugų teikimo sveikatos priežiūros įstaigoms tiesioginiais viešaisiais pirkimais, parduodamos suklastotus COVID-19 sertifikatus ir vis dažniau naudodamos plėšikiškų paskolų praktiką; ragina Vakarų Balkanų valdžios institucijas imtis veiksmų siekiant įveikti suklastotų vakcinų ir skiepijimo kortelių problemą; ragina Komisiją susieti paramą biudžetui su aiškiais kovos su korupcija tikslais; pabrėžia, kad šiuo tikslu būtina kurti tvirtus įgyvendinimo stebėsenos mechanizmus;
15. primena, kad pagal PNPP III yra numatytos griežtos sąlygos, ir finansavimas turi būti pakoreguotas arba net sustabdytas, jei labai sumažės arba nuolat trūks pažangos sprendžiant vadinamuosius pagrindinius klausimus, visų pirma teisinės valstybės ir pagrindinių teisių srityje, įskaitant kovą su korupcija ir organizuotu nusikalstamumu; pabrėžia, kad, atsižvelgiant į pačios ES saugumo interesus, jos pareiga yra užtikrinti, kad ES lėšos neturėtų priešingo poveikio ir nebūtų naudojamos klientelizmu grindžiamiems korumpuotų politikų ir privilegijuotų įmonių tinklams stiprinti;
16. pažymi, kad organizuoto nusikalstamumo, politikos ir verslo ryšiai egzistavo iki Jugoslavijos žlugimo, o nuo XX a. 10-ojo dešimtmečio tęsiasi toliau; smerkia akivaizdų atsakingų valdžios institucijų nenorą leisti susipažinti su buvusios Jugoslavijos archyvais; todėl kartoja savo raginimą paviešinti buvusios Jugoslavijos archyvus ir visų pirma suteikti galimybę susipažinti su buvusios Jugoslavijos slaptosios tarnybos (UDBA) ir Jugoslavijos liaudies armijos slaptosios tarnybos (KOS) dokumentais ir grąžinti dokumentus atitinkamoms vyriausybėms, jei jos to prašo;
17. pabrėžia, kad svarbu bendradarbiauti ir keistis žvalgybos informacija su valstybėmis narėmis, tarptautiniais partneriais, pvz., Jungtinėmis Amerikos Valstijomis, Kanada ir Jungtine Karalyste, taip pat su tarptautinėmis organizacijomis, pvz., NATO, GRECO, Europos saugumo ir bendradarbiavimo organizacija (ESBO) ir UNODC;
18. palankiai vertina atnaujintus konstruktyvius JAV veiksmus Vakarų Balkanuose, įskaitant jų dėmesį kovai su korupcija; atsižvelgdamas į tai, atkreipia dėmesį į JAV vykdomąjį įsakymą, pagal kurį taikomos sankcijos asmenims, prisidedantiems prie padėties Vakarų Balkanuose destabilizavimo, taip pat į JAV veiksmus, nukreiptus prieš asmenis ir subjektus dėl jų didelio masto korupcinių veiksmų; ragina ES nuodugniai įvertinti galimybę prisidėti prie tokių veiksmų;
Konkrečios organizuoto nusikalstamumo rūšys
19. pažymi, kad Vakarų Balkanų valstybės yra prekybos žmonėmis kilmės, paskirties ir tranzito šalys ir kad dažniausiai prekiaujama moterimis ir mergaitėmis, kurios parduodamos seksualinio išnaudojimo tikslais; pažymi, kad prekyba žmonėmis yra nusikaltimas, kurio ryšių su organizuotu nusikalstamumu proporcinė dalis yra didžiausia; ragina atitinkamas valdžios institucijas daugiau dėmesio skirti prevencijai ir prekybos žmonėmis rizikai neatsparių grupių atsparumo didinimui, kartu pabrėžia, kad būtinas tarpsektorinis lyčiai atžvalgus požiūris; palankiai vertina kartu su tarptautiniais partneriais, įskaitant Interpolą ir Europolą, vykdomus bendrus veiksmus, kurie padėjo suimti įtariamus prekiautojus žmonėmis ir neteisėtai žmones gabenančius asmenis;
20. pažymi, kad Vakarų Balkanų šalys yra migrantų ir pabėgėlių tranzito koridorius ir kad pastaraisiais metais dėl didelio gyventojų judėjimo regione ir valstybėse narėse kilo didžiulių problemų; ragina dėti daugiau pastangų sprendžiant neteisėto migrantų gabenimo problemą ir apsaugoti neteisėtai atgabentų asmenų, ypač nelydimų nepilnamečių, pagrindines teises, taip pat aktyviau keistis informacija ir geriau koordinuoti veiklą tarp Vakarų Balkanų šalių ir su valstybėmis narėmis; ragina ES ir jos valstybes nares teikti daugiau pagalbos sprendžiant šiuos klausimus, pvz., teikti finansinę ir techninę paramą, sudaryti neoficialius susitarimus ir susitarimus dėl statuso ir skatinti bendradarbiavimą pasitelkiant Jungtinį operatyvinį biurą ir naudojant rytinės Viduržemio jūros regiono dalies maršrutui skirtą veiklos platformą, kartu atsižvelgiant į Vakarų Balkanų maršruto ypatumus ir poreikius, taip pat teikiant pagalbą, kad būtų sudarytos orios priėmimo sąlygos; ragina stiprinti ES išorės sienų apsaugą bendradarbiaujant su Vakarų Balkanų valstybėmis;